สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 15 ก.ย.59
16 ก.ย. 2559

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (15 ก.ย.) โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในการประชุมสัปดาห์หน้า หลังจากสหรัฐรายงานยอดค้าปลีกที่ลดลงมากกว่าคาด นอกจากนี้ ตลาดยังได้ปัจจัยบวกจากหุ้นแอปเปิลที่พุ่งขึ้นอย่างแข็งแกร่ง และราคาน้ำมันที่ฟื้นตัวขึ้น
ดัชนีเฉลี่ยอุตสาหกรรมดาวโจนส์ปิดที่ 18,212.48 จุด พุ่งขึ้น 177.71 จุด หรือ +0.99% ดัชนี NASDAQ ปิดที่ 5,249.69 จุด เพิ่มขึ้น 75.92 จุด หรือ +1.47% ดัชนี S&amp;P500 ปิดที่ 2,147.26 จุด เพิ่มขึ้น 21.49 จุด หรือ +1.01%
 
ตลาดหุ้นยุโรปปิดบวก เมื่อคืนนี้ (15 ก.ย.) โดยได้ปัจจัยหนุนจากการคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในการประชุมสัปดาห์หน้า หลังจากสหรัฐรายงานยอดค้าปลีกที่ลดลงมากกว่าคาด
ดัชนี The Stoxx Europe 600 ปรับขึ้น 0.6% ปิดที่ 340.34 จุด
ดัชนี CAC-40 ตลาดหุ้นฝรั่งเศสปิดที่ 4,373.22 จุด เพิ่มขึ้น 2.96 จุด หรือ +0.07% ดัชนี DAX ตลาดหุ้นเยอรมันปิดที่ 10,431.20 จุด เพิ่มขึ้น 52.80 จุด หรือ +0.51% ดัชนี FTSE 100 ตลาดหุ้นลอนดอนปิดที่ 6,730.30 จุด เพิ่มขึ้น 56.99 จุด หรือ +0.85%
 
ตลาดหุ้นลอนดอนปิดพุ่งขึ้น เมื่อคืนนี้ (15 ก.ย.) เพราะได้รับปัจจัยหนุนจากการคาดการณ์ที่ว่า ธนาคารกลางอังกฤษอาจจะปรับลดอัตราดอกเบี้ย
ดัชนี FTSE 100 ปิดปรับตัวขึ้น 56.99 จุด หรือ 0.85% แตะที่ 6,730.30 จุด
ตลาดหุ้นลอนดอนปรับตัวเพิ่มขึ้นหลังจากที่ธนาคารกลางอังกฤษ (BoE) ส่งสัญญาณภายหลังการประชุมเมื่อวานนี้ว่า ทางธนาคารกลางมีแนวโน้มที่จะปรับลดอัตราดอกเบี้ยต่อไปในปีนี้ ถึงแม้การลงประชามติแยกตัวออกจากสหภาพยุโรป (Brexit) จะส่งผลกระทบน้อยกว่าที่คาดไว้
 
สัญญาทองคำตลาดนิวยอร์กปิดร่วงลง เมื่อคืนนี้ (15 ก.ย.) เนื่องจากนักลงทุนยังคงเดินหน้าเทขายสัญญาทองคำ หลังจากเจ้าหน้าที่ระดับสูงของธนาคารกลางสหรัฐ (เฟด) ได้ออกมาส่งสัญญาณที่แตกต่างกันเกี่ยวกับแนวโน้มการปรับขึ้นอัตราดอกเบี้ยในการประชุมสัปดาห์หน้า
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 8.1 ดอลลาร์ หรือ 0.61% ปิดที่ระดับ 1,318 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 2.5 เซนต์ หรือ 0.13% ปิดที่ 19.041 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 7.1 ดอลลาร์ หรือ 0.68% ปิดที่ 1,033.80 ดอลลาร์/ออนซ์
สัญญาพัลลาเดียมส่งมอบเดือนธ.ค.ขยับขึ้นเล็กน้อย ปิดที่ระดับ 656.60 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (15 ก.ย.) เนื่องจากนักลงทุนเข้าช้อนซื้อเก็งกำไรหลังจากสัญญาน้ำมันร่วงลงติดต่อกัน 2 วันทำการก่อนหน้านี้ นอกจากนี้ ตลาดยังได้แรงหนุนจากข่าวการปิดท่อส่งน้ำมัน Colonial Pipeline Line 1 ในรัฐเท็กซัสเป็นการชั่วคราว เนื่องจากการซ่อมบำรุงหลังพบการรั่วไหล
สัญญาน้ำมันดิบ WTI ส่งมอบเดือนต.ค.เพิ่มขึ้น 33 เซนต์ หรือ 0.8% ปิดที่ 43.91 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.เพิ่มขึ้น 74 เซนต์ หรือ 1.6% ปิดที่ 46.59 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (15 ก.ย.) จากการคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในการประชุมสัปดาห์หน้า หลังจากสหรัฐรายงานยอดค้าปลีกที่ลดลงมากกว่าคาด
ดอลลาร์สหรัฐอ่อนค่าลงเมื่อเทียบกับเยนที่ระดับ 102.12 เยน จากระดับ 102.40 เยน และลดลงเมื่อเทียบฟรังก์สวิส ที่ระดับ 0.9714 ฟรังก์ จากระดับ 0.9736 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.3149 ดอลลาร์แคนาดา จากระดับ 1.3200 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1243 ดอลลาร์สหรัฐ จากระดับ 1.1250 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.3237 ดอลลาร์สหรัฐ จากระดับ 1.3236 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7513 ดอลลาร์สหรัฐ จากระดับ 0.7472 ดอลลาร์สหรัฐ